方岳
义鸡行
西害粥粥鸡将雏，俯啄蚱蜢行相呼。
羽毛未合事纷夺，四顾不虞乌毕逋。
翻窥捷取血丹吻，性命须臾那可忍。
草深决起落东家，垂翅离彼犹蠢蠢。
东家司晨乃有雄，平时嘴距凌秋风。
怒冠趋前作雌伏，以翼覆藉哀穷凶。
初脱祸机惊未定，生意中閒不能寸。
时其饥渴经纪之，踸踔梳翎苏委顿。
物生知母不知父，此虽其类非其侣。
陈婴杵臼义所激，郭解朱家侠何取。
呜呼人有不如物，呜呼今固不如古。
从来山泽生龙蛇，人间父子成豺虎。